
in decembrie 1943 revedeam Lisabona pentru a doua oarä. O 
vazusem in 1941. Daca in 1941 ingrijorarea generala era ca Germa- 
nia national-socialistä ar putea obtine o victorie tot atat de fulgeratoare 
cum a obtinut in 1940 asupra Frantei, fireste cu o rezistenta mai pre- 
lungitä din partea Rusiei sovietice, datorita si numărului și spațiului, în 
1943 teama era că s-ar putea, datorită sprijinului anglo-american, ca 
armatele Rusiei sovietice să se reverse impetuos asupra Europei. 
Teama era nu numai a opiniei publice în 1941, ci și a şefului guvernu- 
lui portughez Salazar, care, în audiența pe care am avut-o, s-a între- 
ținut îndelung asupra raportului de forțe dintre Germania national- 
socialistă și Rusia sovietică. Salazar nu avea nici o simpatie fata de 
Hitler și nici față de regimul nazist. 

Contrastul dintre temerile din 1941 și gravele preocupări de la 
sfârșitul anului 1943 era izbitor. Chiar în Portugalia, așa de departe de 
frontul de luptă, pericolul unei victorii a Rusiei sovietice se conturase. 
Straniu, la legația României nici o preocupare, deși frontul rusesc se 
apropia de Nistru. Spre marea mea surpriză se bagateliza participarea 
armatei noastre în lupta contra Rusiei sovietice. Un atașat de legatie 
își bătea joc de discursurile lui Ica, în care nu lipsea “arcul carpatic”. 
l-am atras atenţia că Mihai Antonescu era ministru de Externe și cred 
că nu este cuviincios să se exprime în bătaie de joc despre șeful lui 
ierarhic. Mi-a răspuns: “Ministrul de Externe este Buzel!” Mi-am expri- 
mat nedumerirea auzind pentru prima oară acest nume. M-a lămurit 
că pentru el, cel care era de fapt ministrul de Externe se numea Nicu- 
lescu-Buzești și nu-i venea să creadă că eu ignoram existenţa lui. La 
întoarcere am făcut un popas la Geneva, unde l-am văzut pe ministrul 
Vespasian Pela. La masa ce mi-a oferit-o, mi-a prezentat pe cei doi 
atașați de legatie, Radulescu-Pogoneanu și Atanasiu. Nu mică mi-a 
fost surprinderea când cei doi atașați, fără să se jeneze de prezența 
lui Pela, atacau acțiunea României contra Rusiei sovietice, iar minis- 
trul nu a găsit că este necesar să le impună o atitudine care le era 
obligatorie față de politica guvernului român. 

M-a invitat după dejun să facem o plimbare. Vroia să-mi expli- 

ce toleranta lui. Recunostea ca purtarea celor doi atasati de legatie 
era o abatere gravä, dar chiar daca motivat ar cere rechemarea lor, ar 
fi inutil, dat fiind că Mihai Antonescu nu va face nimic: “La Externe, 
Niculescu-Buzesti și Rădulescu-Pogoneanu, fratele cel mare al ata$a- 
tului, conduc ministerul. Mi-aș face doi vrăjmași lără să pot obține 
rechemarea lor.” Era vizibil că Mihai Antonescu nu avea nici o autori- 
tate asupra celor ce dețineau de fapt posturile cheie ale ministerului. 
Pela vroia să-și asigure amicitii utile când politica antirusă va fi schim- 
bată. De altfel cea mai mare parte a personalului de la Externe rama- 
sese credincioasă politicii proruso-sovietice, instaurată în 1933 de 
Titulescu. 

Eram cu atât mai îngrijorat cu cât avusesem la Lisabona o 
expunere clară a politicii Angliei și Statelor Unite fata de Rusia 
sovietică. Îl cunosteam pe colonelul Kovalewski din 1935, când era 
atașat militar al Poloniei la București. Când a fost informat că sunt la 
Lisabona a ținut neapărat să mă vadă și mi-a comunicat-o prin Pan- 
gal, fostul ministru al României în Portugalia. La cina ce mi-a oferit-o, 
era prezent și contele Schenbeck, fost ambasador al Poloniei la Bucu- 
rești și ulterior ministru adjunct la Externe. În cursul cinei nu s-a adus 
în discuţie nici o temă politică, dar la sfârșitul mesei colonelul Kova- 
lewski și-a exprimat dorința să trecem în biroul lui ca să-mi comunice 
unele informaţii. M-a surprins că nu a asistat la această convorbire 
contele Schenbeck și nici Pangal. 

Kovalewski m-a prevenit ca informaţiile comunicate să nu le 
notez, ci să le memorez, dat fiind că el este îndeaproape suprave- 
gheat de serviciile de informaţii germane. Tot ce-mi va expune să co- 
munic cât mai exact mareșalului lon Antonescu și să-l rog a le comu- 
nica, dacă se poate, și lui luliu Maniu. Redau cele comunicate de colo- 
nelul Kovalewski privitor la situația, atât a Poloniei cât si a României, 
în momentul conferinței de la Teheran: “Președintele Roosevelt a să- 
vârșit o primă greșeală de a fi acceptat să fie găzduit la ambasada 
sovietică și să aibă prima întrevedere cu Stalin, fără să fie prezent și 
Churchill. Din informaţiile lui, Roosevelt este înclinat să facă Rusiei 
sovietice toate concesiile pentru a obține prietenia lui Stalin. Stalin a 
comunicat lui Roosevelt și lui Churchill din primul moment și fără 
menajamente că el menţine în Europa orientală și în Balcani revendi- 
cările pe care el le-a prezentat lui Hitler și el înțelege să menţină ceea 

ce a obținut de la Hitler. Era exact ceea ce comunicase lui Antony 
Ecen, ministrul de externe al Marii Britanii, cu prilejul vizitei acestuia la 
Moscova în noiembrie 1941.” 

Tot ce spera Kovalewski era să poată fi salvată legătura de 
cale ferată Cernäuti-Lemberg': “Va fi foarte greu, deoarece Churchill 
nu-și poate impune punctul de vedere lui Stalin dacă Roosevelt nu-l 
va sprijini în dorința lui de a obţine prietenia lui Stalin. Atât situația 
Poloniei cât si a României era deosebit de grea, fiind la bunul plac a 
lui Stalin.” Am rezumat în esenţă ceea ce mi-a spus colonelul Kova- 
lewski, aşa de bine informat în ce privește Rusia sovietică. 

La întoarcere, am văzut pe mareșalul Antonescu pe la sfârși- 
tul lui februarie 1944. M-a ascultat cu mare atenție și nu s-a arătat sur- 
prins de cele ce i-am comunicat din partea lui Kovalewski. Când i-am 
redat dorința colonelului Kovalewski de a-i comunica și lui Iuliu Maniu 
cele transmise, mareșalul mi-a spus: “Chiar te rog să-i comunici ca să 
se convingă că în zadar va tot aștepta cele două brigăzi anglo-ameri- 
cane aeropurtate. Roosevelt și Churchill nu vor intra în conflict cu 
Stalin din o prea mare simpatie pentru România, ca și pentru Polonia." 

L-am văzut pe luliu Maniu la Mihai Popovici. Mihai Popovici 
avea un început de surzenie și eram obligat să vorbesc cât mai tare și 
să repet ca să fiu înţeles. l-am atras atenţia lui luliu Maniu că servitorii 
pot auzi şi transmite lui Cristescu, directorul general al Sigurantei. Cu 
un zâmbet Maniu m-a liniştit: “Apoi sunt oameni de credință, nu avea 
nici o grijă!”. Totuși, un raport a fost făcut de Cristescu mareșalului 
Antonescu, în care reda exact convorbirea. Seful siguranței nu știa că 
transmisesem lui luliu Maniu din ordinul celui căruia mă denunța. 

După ce am fost ascultat cu obișnuita lui atenție, luliu Maniu a 
ținut să împrăștie temerile mele de viitor spunându-mi: “Nu fiţi nelinis- 
tit, dumneavoastră citiți prea adesea pe Goebbels și vă lăsați influen- 
tat de propaganda lui. Mă rog, cum poate ști colonelul Kovalewski toc- 
mai din Lisabona ce s-a discutat la Teheran? Și el este victima propa- 
gandei hitleriste care împrăștie în toată lumea näscocirile ei diabolice 
să zăpăcească lumea. Pentru liniștea dumneavoastră, multumindu-va 
pentru cele comunicate, vă pot spune că nimic nu se va schimba în 
Europa centrală și în Balcani, cu atât mai mult în ceea ce privește 
frontierele țării, fără ca în prealabil dl. Churchill și președintele Roose- 
velt să mă consulte. Nu-l mai citiți pe Goebbles!” l-am replicat: “Cum 

să-l citesc, când nu știu germana, dumneavoastră puteţi să-l citiţi.” A 
zâmbit indulgent. 

Am plecat uluit de atâta siguranţă care era iluzorie. Anturajul îi 
servise drogul menit să-l dezorienteze în așa măsură, că era o totală 
alterare a obișnuitei prudente a lui luliu Maniu. Rezemat pe această 
iluzorie certitudine (“Nimic nu se va schimba în Europa centrală si in 
Balcani, cu atât mai mult în ce privește frontierele României...”), desi 
era informat de mareșalul lon Antonescu de începutul negocierilor de 
la Stockholm, în luna noiembrie 1943, din iniţiativa lui Stalin, nu a 
cerut să trimită și un observator cel putin la aceste negocieri. 

Și tot dominat de această iluzorie certitudine, a cerut mareșa- 
lului să-l trimită pe Al. Creteanu, ca ministru al României la Ankara, să 
obțină trimiterea lui Barbu Știrbey la Cairo, în timp ce se urmau de că- 
tre mareșal, negocierile la Stockholm, în vederea unui armistițiu, ca și 
sprijinul acordat regelui Mihai să opereze lovitura de stat din 23 
August 1944: arestarea mareșalului în chiar biroul regelui, unde fuse- 
se chemat în audienţă. Care a fost atitudinea lui luliu Maniu fata de 
această dezonorantă capcană întinsă de rege mareșalului Anto- 
nescu? 

Ca martor la procesul mareșalului, Maniu a declarat: “Nu știu 
ce s-a petrecut în noaptea de 23 August!” Ciudat! Vișoianu, în depo- 
zitia ca martor în procesul intentat de Dianu contra cărții Internafionala 
trădărilor a declarat: “Președintele Maniu cunoștea toată desfășurarea 
evenimentelor, pentru că aceasta se făcea sub autoritatea lui. EI 
cunoștea toată dezvoltarea situaţiei.” (Lucrarea Les Communistes 
demasqués, pag. 469). 

Lovitura de stat s-a făcut pentru a înlesni încetarea unilaterală 
a focului, calificată în orice tratat de drept internaţional ca o capitulare 
en rase campagne, capitulare fără condiţii, cerută insistent de Steed la 
emisiunea B.B.C. din 5 decembrie 1943, la puţin timp după iniţierea 
de către Rusia sovietică a negocierilor de la Stockholm. 

Când luliu Maniu a văzut avalanșa consecinţelor loviturii de 
stat, a trimis pe aviatorul Bâzu Cantacuzino cu o scrisoare către Chur- 
chill. Ajuns la Roma, comandantul forțelor aliate, generalul Alexander 
i-a luat scrisoarea, dându-i ordin să se întoarcă la București. 

Aşa a expirat certitudinea iluzorie care a dus pe luliu Maniu la 
grea rătăcire. Si tara a urcat calvarul capitulării fără condiţii. 

Textul figurează ca prefaţă la culegerea ARTICOLE DE FOND (din Curentul ), 
editura “Curentul” (München), fa. și a fost scris special pentru această 
antologie, probabil în 1978-1979. 

